मनोर‌ञ्जन जीवन दा जरूरी अग ऐ जेदे करी माह्‌नु कम्मै-काजै दी सारी हुट्टन भुल्ली-भलि्लयै परतियै अपने अन्दर नमीं शक्ति ते उत्साह् जगाई लैंदा ऐ। मनोर‌ञ्जन दे साधन उयां ते बत्हेरे हुन्दे न पर उन्दे च बी संगीत, गाने-बजाने ते नाच-ड्रामें गी खास थाह्‌र हासल ऐ। लोकगाथा जिसी अंगरेजी च ‘बैलेड’ आखदे न, लैटिन भाशा दे ‘बेलारे’ शब्द थमां विद्वाने एदे च जबानो-जबानी गाए जाने दी खूबी गी म्बत्तव दित्ता ऐ। जेकर लोकगाथा दे उद्‌भव बक्खी ध्यान दित्ता जा तां एदा सरबन्ध कुसै कथा जां घटना गी किट्ठे रलियै, नच्चियै ते शारे करी-करियै गाने कन्ने ऐ। देवी-देवतें दे स्थानें उप्पर जेल्लै जोगी ते गारड़ी लोक कारकां गांदे न तां उस स्थान दे चेले जां पजारी गी इयां बझोंदा ऐ जे उस महान आत्मा ने जेदी कारक गाई जारदी ऐ पजारी दे शरीरै च प्रवेश कीता ऐ। इसी जात्तर आखदे न। कारकां गांदे बेल्लै किंग ते ढोल बी बजाए जन्दे न। जिन्दे करी नेहा ताल बजदा ऐ जे सुननें आले बी प्रभावत होई जन्दे न। बावा जित्तो, सुरगल, रणपत ते भैड़ दवता नेह् शहीदें दियें स्मारकें उप्पर जेल्लै मेल लगदी ऐ तां एह् दृश्श सामधाम दिक्खने गी लबदे न।